《秋思》
宋代·于石

远水遥天起断鸿，秋光冷淡客情浓。
一川疏雨平沙牧，半树斜阳隔坞舂。
落叶轻於流俗态，寒花羞作少年容。
凭高不碍乾坤眼，兴入晴岚第几重。
草堂何必倣卢鸿，水色苍茫山色浓。
待月轩窗留客话，隔篱灯火起邻舂。
虫鸣终夕如相语，燕去知时不苟容。
一片吟情渺何许，西风吹入乱云重。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。